ไฟแนนซ์ทูเดย์
โดย...ภูคา
6 พ.ย. 2558

โดย...ภูคา 
..เรื่องฮอตของกระทรวงการคลัง ช่วงนี้คงหนีไม่พ้นการจับตาเอ็มดีใหม่แบงก์รัฐที่ยังว่างถึง 5 ตำแหน่ง แม้อภิศักดิ์ ตันติวรวงศ์ รมว.คลัง จะลั่นวาจาขีดเส้นใต้ว่า ทุกแห่งต้องมีความชัดเจนก่อนสิ้นปีนี้ ซึ่งล่าสุด ครม.ก็ได้ตั้งประธานแบงก์รัฐแล้ว 2 แห่ง คือ ธนาคารอาคารสงเคราะห์ (ธอส.) และธนาคารพัฒนาวิสาหกิจขนาดกลางและขนาดย่อมแห่งประเทศไทย หรือเอสเอ็มอีแบงก์
..ล่าสุดเอสเอ็มอีแบงก์ ปิดรับสมัครเอ็มดี คาดว่ามีคนยื่นใบสมัคร 5 คน เป็นคนใน 3 คน คือ สุรชัย กำพลานนท์วัฒน์ รองกรรมการผู้จัดการ ผู้รับผิดชอบกลุ่มงานกิจการสาขา 1, อินทิรา โภคปุณยารักษ์ รองกรรมการผู้จัดการ ผู้รับผิดชอบกลุ่มงานการตลาดและสนับสนุนสินเชื่อ, คงเดชา ชัยรัตน์ รองกรรมการผู้จัดการ ประจำสำนักกรรมการผู้จัดการ ส่วนคนนอกยังไม่รู้ว่าเป็นใคร แต่เกรงว่าจะเป็น “ตาอยู่” มาคว้าพุงปลาไปกินเสียเอง 
..ต่อมาที่ ธอส. แบงก์นี้เคยล้มสรรหาไปแล้วครั้งหนึ่ง รอบนี้ปิดรับสมัครเมื่อ 4 พ.ย. มีผู้สมัคร 5 คน โดยมี 3 คนเคยมาสมัครรอบแรก คือ ธัชพล กาญจนกูล รองผู้อำนวยการธนาคารออมสินอาวุโส, คงเดชา ชัยรัตน์ รองกรรมการผู้จัดการเอสเอ็มอีแบงก์ และฉัตรชัย ศิริไล รองกรรมการผู้จัดการ ธอส. ส่วนคนใหม่มี 2 คน คือ วิกิต ขจรณรงค์วณิช รองกรรมการผู้จัดการกลุ่มงานการเงินและบัญชี ของ ธอส. และนิวัฒน์ กาญจนภูมินทร์ กรรมการและรักษาการผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.)
..งานนี้ได้ข่าวว่าชื่อของคนในมาแรง เพราะมีแบ็กจากสายนครหลวงคอนเนกชั่น แต่ที่สุดแล้วไม่มีใครรู้แน่ว่าใครจริง ใครหลอก 
..นอกจากนี้ยังต้องจับตาวาระการประชุมบอร์ด ธอส.เดือนนี้ เพราะจะเป็นครั้งสุดท้ายของเอ็มดีปัจจุบัน ว่าจะมีวาระเรื่องแต่งตั้ง โยกย้ายเป็นการทิ้งทวนหรือไม่ 
..ด้านเอ็มดีบรรษัทประกันสินเชื่ออุตสาหกรรมขนาดย่อม หรือ บสย. รอชิงดำระหว่าง เชาวรัตน์ เชาว์ชวานิล อดีตผู้ช่วยกรรมการผู้จัดการฝ่ายบริหารทรัพย์สิน บรรษัทบริหารสินทรัพย์ไทย (บสท.) กับวิเชษฐ วรกุล รองเอ็มดี บสย. ส่วนที่ยังเงียบคือ ธนาคารเพื่อการส่งออกและนำเข้าแห่งประเทศไทย หรือเอ็กซิมแบงก์ ที่รอให้ มนัส แจ่มเวหา อธิบดีกรมบัญชีกลาง ในฐานะประธานบอร์ดคนใหม่ เข้าไปเร่งสรรหา